Kontrolelys vir ŉ noodplan as jou kind verkrag is - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kontrolelys vir ŉ noodplan as jou kind verkrag is
Kontrolelys vir ŉ noodplan as jou kind verkrag is
Die onlangse insident van ʼn sewejarige meisie wat in ʼn Dros restaurant in Pretoria se kleedkamer verkrag is, het by baie Suid-Afrikaners vrees ingeboesem oor hulle kinders se veiligheid. Die hartseer realiteit is dat dit slegs een van vele insidente is – meer as 40% van alle verkragtings in Suid-Afrika word teen kinders gepleeg.
In 41% van die meer as 120,000 totale verkragtingsake wat in die afgelope drie finansiële jare aangemeld is, was kinders die slagoffers, het die minister van polisie, Bheke Cele, onlangs in die parlement onthul. Wat ontstellend is, is dat hierdie statistieke deur die jare vermeerder.
Om te erken dat seksuele geweld plaasvind, kan vir lede van die gemeenskap moeilik wees. Volgens UNICEF toon wêreldwye statistieke egter dat seksuele geweld teenoor kinders ontstellend algemeen is.
Voeg hierdie kontrolelys by jou noodplan sou jou kind die ongelukkige slagoffer van verkragting word:
Eerstens – bly kalm
“Die belangrikste is dat ouers so kalm as moontlik bly, sê Jacqui Gilbert, MD van RADA, ʼn akroniem vir ‘rape, alcohol, drug and abuse’. “ʼn Ouer wil instinktief wraak neem op die aanvaller en reageer met intense en gewelddadige woede, wat verstaanbaar is, maar dit is die tyd om kalm te bly. Laat jou kind weet jy is lief vir hom of haar en gee vir hom of haar om en laat die kind toe om soveel as moontlik te praat.”
Meld die misdaad aan
Maak seker jou kind is buite gevaar. Sodra dit vasgestel is, meld die misdaad aan by jou plaaslike polisiestasie. Volgens die Wes-Kaapse webblad sal hulle dan die Gesinsgeweld-, Kinderbeskermings- en Seksuele Oortredingseenheid (GKS) van die polisie kontak. ʼn Speurder van die relevante GKS-eenheid sal na die polisiestasie kom om verklarings af te neem en jy en jou kind na die relevante forensiese eenheid of verkragtingsentrum neem wat naaste is aan waar die voorval plaasgevind het. Hier sal verdere bestuur en versameling van getuienis plaasvind. Indien moontlik, laat ʼn vriend of jou prokureur julle vergesel.
Bewaar medies-wettige getuienis
Die eerste 72 uur na die insident plaasgevind het, is die belangrikste tydperk vir die versameling van getuienis. ʼn Mediese ondersoek om medies-wettige getuienis te versamel, moet so gou as moontlik deur ʼn geakkrediteerde gesondheidspraktisyn uitgevoer word. Maak seker jou kind stort of bad nie of was selfs sy of haar hande nie. Skraapsels afkomstig van onder die naels van die slagoffer, indien hy of sy die verkragter gekrap het, kan as bewys versamel word. Neem ook skoon onderklere saam aangesien dié van die slagoffer benodig mag word vir forensiese toetsing. Spesialiste adviseer ook dat slagoffers nie enigiets moet eet, drink of hulle tande borsel nie indien daar orale penetrasie was. Slagoffers word ook aangemoedig om enige kledingstukke, beddegoed of handdoeke saam te bring wat liggaamsvloeistof of biologiese getuienis mag bevat, om bewyse te kan versamel. Spesialiste adviseer ook dat slagoffers nie hulle privaat dele moet afvee nie om verlies van getuienis te verhoed. As jy vermoed jou kind is dalk ʼn verkragtingsdwelm ingegee, kan ʼn dokter of tegnikus ook hiervoor toets.
Kry mediese versorging
Selfs as dit lyk asof die slagoffer nie beserings opgedoen het nie, kan hy of sy steeds intern beseer wees. ʼn Professionele mediese beampte sal jou kind intern en ekstern ondersoek vir enige skade wat die verkragting sou kon veroorsaak het. Dokters kan jou kind op ʼn onmiddellike behandelingskursus vir seksueel oordraagbare siektes, insluitend MIV/VIGS, plaas, wat kan help om die ontwikkeling van hierdie siektes te verhoed. As jou dogter verkrag is, kan ʼn professionele mediese beampte haar behandel vir ongewenste swangerskap, indien sy verkies. Noodvoorbehoeding is die effektiefste wanneer dit so gou as moontlik toegedien word, maar kan tot 120 ure na seksuele omgang toegedien word.
Berading is ʼn broodnodige deel van die genesing
“Dit is uiters belangrik om berading van ʼn professionele persoon te onvang om van die trauma te herstel,” sê Gilbert. “Verkragting kan maande of selfs jare neem om van te herstel. Hoe jonger die kind, hoe moeiliker is dit, aangesien die kind dit sal uitblok, maar dit sal op ʼn latere ouderdom weer opduik. Hulle mag aggressief wees teenoor ouers of oppassers. Daar mag veranderinge in persoonlikheid intree en die kind mag aan depressie ly en nagmerries kry. Deur al hierdie emosionele wisselinge is dit belangrik dat ouers geduldig is, begrip toon en altyd liefdevol is.”
Kids Health: https://kidshealth.org/en/parents/rape.html
Brand South Africa: https://www.brandsouthafrica.com/governance/services/personal-crisis-help-services
The South African: https://www.thesouthafrican.com/rape-statistics-41-children/
East Coast Radio: https://www.ecr.co.za/lifestyle/family/expert-advice-how-help-child-who-victim-rape/
Western Cape Government: https://www.westerncape.gov.za/general-publication/what-you-need-know-about-rape-forensic-units
Dinsdag | 22 Januarie | 2019
Borrels blaas is meer as slegs ŉ speletjie vir kinders
Vrydag | 18 Januarie | 2019
Planne om jou huis skoner te hou
Donderdag | 17 Januarie | 2019
Moet ek my kind die hele vakansie vermaak?
Begin die nuwe skooljaar sonder spanning